Երևանի քաղաքապետ Տարոն Մարգարյանն այսօր աշխատանքային հերթական խորհրդակցության ժամանակ նշել է, որ մինչև ծառերը հատելը` պետք է իրազեկել հանրությանը: Ժողովուրդը, ըստ քաղաքապետի, պետք է կանխավ տեղեկացված լինի, որ անհարկի մտահոգություններ չառաջանան: Երևանի քաղաքապետին սկսել են անհանգստացնել մեր մտահոգությունները, թարսի պես էլ ոչ ոք չի ասել` սիրուն չէ: Միգուցե նա միշտ էլ սրտացավ է եղել մեր մտահոգությունների վերաբերյալ` ուղղակի չի՞ արտահայտվել` ի՞նչ իմանաս, ուղղակի զարմանալի է, որ իր անհանգստությունն ի ցույց է դնում պաշտոնավարելուց 5 տարի անց միայն: Եթե գոնե հենց նոր ստացած լիներ տնտեսագիտության թեկնածուի գիտական աստիճանը, կհասկանայինք, որ գուցե գիտության խորխորատում դեգերելուց հետո է ժողովրդի մտահոգությունների հանդեպ սրտացավ դարձել, բայց բոլորս էլ հիշում ենք 2013-ի դեկտեմբերյան այն գեղեցիկ օրը, երբ Հայաստանի պետական տնտեսագիտական համալսարանում քաղաքապետին երիտասարդ ՀՀԿ-ականները սկսեցին պաշտպանել լրագրողներից: